Jong man verlam nadat sluipslapers hom uit voertuig pluk ná ongelukWayne Adendorff, ŉ 32-jarige man van Pretoria, is verlam en in ŉ kritieke toestand in die hospitaal nadat sluipslapers hom, met die doel om hom te beroof, uit ŉ voertuig gepluk het ná ŉ ongeluk. Monette Van Reede Van Oudshoorn, Wayne se suster, het Dinsdag aan Maroela Media gesê die ongeluk het op 12 Oktober omstreeks 21:30 op die Ou Johannesburgpad naby die SA Munt plaasgevind. “Wayne was saam met my ander broer, Shaun (34), en twee vriende, Dawie en Pedrie, ook in hul dertigs, in die gebied toe ŉ motor voor hulle ingery het,” het Monette gesê. “Shaun het bestuur en het uitgeswaai, waarna hy beheer oor die voertuig verloor het. Die voertuig het gerol voor dit in ŉ spruit op sy kant tot stilstand gekom het.” Die voertuig wat voor hul voertuig ingery het, het glo van die toneel weggejaag. ŉ Onbekende hoeveelheid sluipslapers het toe op die voertuig se wrak toegeslaan en die insittendes uitgepluk en elkeen se selfoon gesteel. “Insleepdienste was kort ná die botsing op die toneel, waarna die sluipslapers weggehardloop het voordat hulle by almal se beursies kon uitkom, maar hulle het Wayne regop gehou en hom deursoek.” Van Reede Van Oudshoorn het gesê haar broer het gesê hy het nog gevoel in sy bene gehad voor die mans hom uitgepluk het. Daar is later in die Unitas-hospitaal bevind dat hy van sy bors af ondertoe verlam is. “Dokters het gesê die kanse is goed dat hy moontlik nie verlam sou wees nie as paramedici hulle behandel en uit die voertuig gehaal het.” Wayne word steeds in die waakeenheid van die Unitas-hospitaal behandel en is steeds in ŉ kritieke toestand nadat hy ŉ operasie moes ondergaan. Shaun is intussen ontslaan maar is erg getraumatiseerd en emosioneel. Dawie se knieg is vergruis en word nog in die Unitas-hospitaal behandel. Pedrie het sy lae rug beseer, maar is reeds ontslaan. Die Olievenhoutbosch-polisie ondersoek die saak.